**ERASMUS 2010-11- Lizbona- Universidade de Lisboa- Faculdade de Farmácia**

Mesto, kjer vas bodo vsak dan prebudili sončni žarki in kjer boste spoznali, da se nikomur nikamor ne mudi. Mesto, ki je na vsakem koraku prekrito z znamenitimi portugalskimi ploščicami in kjer na vas za vsakim vogalom čakajo slastni kolački. Ko boste prvič poskusili božanske Pasteis de Belém, jih boste hoteli pretihotapiti nazaj v Slovenijo. In ne nazadnje je to mesto s posebnim čarom, zaradi česar si želiš, da bi se čim prej vrnil.

**Transport do Lizbone**

Direktne povezave med Ljubljano in Lizboni na žalost ni. Najbližji letališči z direktno povezavo sta v Zagrebu in Benetkah(Marco Polo) in sicer s portugalsko družbo TAP. Leti iz Zagreba so malce dražji, kot tisti iz Benetk, so pa cene okoli 90eur v eno smer. Ker TAP ni nizkocenovnik, imate lahko s seboj večjo količino prtljage, ima pa tudi posebno ponudbo za Erasmus študente in sicer pri vračanju s Portugalske, vam ob predložitvi potrdila o šolanju podarijo dodatnih 10kg brezplačno. Cenejše variante lahko najdete z iskanjem ponudb med nizkocenovniki, vendar je vedno potreben vsaj en vmesni postanek in pa seveda prtljaga vas bo ogromno stala.

Ker gre prtljaga za eno leto težko samo v en kovček za 20kg, sva midve preostale stvari poslali preko hitre pošte (<http://www.global-express.si/>). Za okoli 30kg sva plačali 30eur, škatlo pa so nama dostavili v 4 dneh na dani naslov.

Letališče v Lizboni leži v mestu, tako da je najboljša izbira taksi, še posebej, če ste prvič v mestu. Drugače pa je na voljo tudi avtobus, ki pelje do centra.

**Transport po Lizboni**

Javni prevoz v Lizboni je poceni in relativno dobro organiziran. Več ali manj se uporablja metro in pa avtobus. Na začetku šolskega leta je potrebno predložiti potrdilo o šolanju, saj s tem pridobiš mesečno vozovnico. Tistim, ki so mlajši od 23 let pripada mesečna vozovnica po znižani ceni in sicer 9eur za metro in 14eur za metro in avtobus. Če se odločite samo za metro, bo to popolnoma zadostovalo, saj te pripelje na vse konce mesta.

Poleg omenjenih imajo v Lizboni tudi znamenite rumene tramvaje, ki jih boste uporabljali samo občasno (za vožnjo do Belema). Kolesarjev in motoristov skoraj ne opaziš.

**Nastanitev**

Večinoma so Erasmus študentje prvih nekaj dni nastanjeni v hostlih, medtem ko po raznih časopisih in internetu pregledujejo ponudbe za sobe. Midve sva si stanovanje uredili že pred prihodom in sicer prek raznih spletnih strani (<http://www.myplacetostay.net/>, <http://www.casaswap.com/>...). Pri internetnih ponudbah je potrebna previdnost, saj ni malo takih, ki te poskušajo ogoljufat. V najinem primeru sva v Lizboni poznali nekaj ljudi, ki so se prepričali, da je s stanovanjem vse v redu. Vsaka je plačevala 240eur/mesec, za svojo sobo, stroški so bili vključeni. Najboljše in najugodnejše ponudbe so seveda zelo hitro zasedene, večinoma pa so Erasmus študentje plačevali 300-400eur/mesec.

Predvsem bodite pozorni, če so stroški všteti, ali so dovoljeni obiski in ne najemajte sobe brez oken (veliko je takih!).

Pomembna je tudi lokacija stanovanja. Veliko mednarodnih študentov si želi sobe na Bairru Altu, saj je tam skoncentrirano vso nočno dogajanje. Če želite vsaj eno noč na teden mirno spati, vam najem sobe v tem predelu resnično odsvetujem. Predeli kot so Anjos, Martim Moniz in Intendente veljajo za 'geto' in so eni izmed bolj nevarnih delov Lizbone. Mogoče še najboljša odločitev je okolica Marques Pombala, saj imate direktno povezavo z metrojem do faksa (Cidade Universitaria), blizu do centra in nočnega dogajanja.

**Prehrana, telefon**

Žal portugalski študentje nimajo takega privilegija in ne poznajo študentskih bonov. Na faksu je menza, kjer kosilo stane 4,5eur. Celoten sklop univerze ima tudi glavno kantino, kjer stane kosilo 2,5 eur (v mednarodni pisarni se pozanimajte, kako se pridobi izkaznico za kantino). Kmalu boste ugotovili, da hrana v omenjenih ustanovah ne slavi, kot zelo dobra, zato sva si midve večinoma kuhali kar doma. Hrana v trgovinah je cenejša kot v Sloveniji.

Ob prihodu na fakulteto boste v mednarodni pisarni brezplačno prejeli Welcome kit od organizacije Erasmus Lisboa, v katerem boste našli tudi SIM kartico lokalnega mobilnega operaterja Moche. Uporabljajo ga vsi mednarodni študentje, zato je res priročen. Mesečna naročnina stane 7,5eur, s tem pa so omogočeni brezplačni klici in sporočila znotraj omrežja.

**Stroški**

Seveda so odvisni od vsakega posameznika in pa predvsem od cene najemnine. V najinem primeru so bili osnovnimesečni stroški (najemnina, hrana, prevoz) okoli 450eur. K temu je treba prištet še razne izlete, žure…

**Študij**

(<http://www.ff.ul.pt/erasmus_mob_inc_stud.aspx>)

Predavanja se začnejo v sredini septembra, vendar ni večjega problema, če zaradi obveznosti doma, prvi teden ali dva zamudiš. Ob prihodu se najprej zglasite v mednarodni pisarni, kjer boste pregledali, če je potrebno kakšne predmete zaradi prekrivanja vaj zamenjati. V najinem primeru nisva imeli nobenih problemov. V pisarni je za vsa vprašanja in pomoč skozi vse leto na voljo Erasmus koordinatorica ([mcatarino@ff.ul.pt](mailto:mcatarino@ff.ul.pt)), o kateri lahko poveva same lepe besede ☺

Predavanja in vaje potekajo v portugalščini. Vaje so seveda obvezne; nekatere so laboratorijske in je potrebno oddajati poročila in opravljati kolokvij, medtem ko so druge bolj teoretične in se dela na raznih projektih in seminarskih nalogah. Pri vsakem predmetu je na koncu izpit, ki je za vse študente enak, v večini primerov so vprašanja tipa multiple choice. Če želite, se lahko z večino profesorjev dogovorite za izpit v angleščini. Na voljo sta dva izpitna roka, datumi izpitov so znani že ob začetku šolskega leta za vse leto vnaprej, ocene pa so od 10-20.

Celoten predmetnik si lahko ogledate na spletni strani <http://www.ff.ul.pt/disciplinas.aspx>. Kot študentke laboratorijske biomedicine sva se udeležili naslednjih predmetov: Bioquimica Molecular, Virologia, Genetica Humana, Bioquimica clinica, Farmacia Galenica, Toxicologia, Deontoloqia e Legislação Farmacêutica, Dermofarmácia e Cosmética, Hematologia, Farmacologia I.

Organiziranost na fakulteti je malo slabša, zato svetujem, da se pridružite internetnim skupinam posameznih letnikov in redno spremljate obvestila. Največ koristnih informacij seveda dobite pri sošolcih. Na fakulteti je tudi kopirnica Donna Nini, kjer najdete vse zapiske, PPT s predavanj, vso potrebno literaturo in stare izpite.

Poleg obveznih študijskih dejavnosti je na fakulteti organiziranih ogromno dodatnih predavanj, seminarjev, zabav in izletov (svetujeva udeležbo na t.i. Farmo do Inverno ali Farmo do Verão- zabava zagotovljena!).

**Jezik**

Glede jezika je po navadi največ skrbi… Midve sva pred odhodom znali osnovne portugalske fraze, na koncu pa sva večino izpitov odpisali v portugalščini. Za Erasmus študente je skozi vse leto organiziran tečaj portugalščine, ki poteka 2-krat tedensko po 3 ure in je ob vsaj 75% udeležbi brezplačen (drugače plačaš 50eur). Organizira ga Faculdade de Letras, ki je v neposredni bližini Fakultete za farmacijo. Ob koncu vsakega semestra lahko opravljate tudi izpit, ki vam ob pozitivnem rezultatu omogoči dodatnih 6KT. Na žalost je število prijav na tečaj omejeno, zato ob prihodu pohitite z vpisom.

Strokovnega jezika se na tečaju seveda ne naučiš, se ga pa hitro navadiš skozi vaje in predavanja. Z malo truda in volje se da ☺

**Prosti čas**

V Lizboni ni nikoli dolgčas! ESN Lisboa in Erasmus Lisboa vsak mesec organizirata ogromno dogodkov, izletov, žurov in raznih tečajev… Nočno življenje je zelo pestro, za vsak okus se nekaj najde. V predelu Bairro Alto je vsak večer polno mladih, večina lokalov se tam zapre okoli 2h ali 3h, nato se zabave nadaljujejo v klubih.

Časa za raziskovanje Portugalske boste imeli dovolj. Po končanih predavanjih se lahko z vlakom ali avtobusom v pol ure odpravite do Coste da Caparica ali Cascaisa, kjer se brezskrbno vržete med valove. Po celotni državi so na voljo poceni povezave (pri avtobusih velja študentski popust), tako lahko za vikend obiščete Porto na severu ali pa se odpravite za par dni v južni Algarve. Če se boste odločili za rent-a-car je zelo poceni družba Interrent (<http://www.interrent.com/aluguer-de-automoveis/pt>). Iz Lizbone leti tudi Easyjet, kjer se najde letalske karte po zelo ugodni ceni za Madeiro (zelo vredna ogleda!).

Midve sva se v Portugalsko zaljubili in se ob prvi priložnosti vračava nazaj ☺

Urška Mekinda ([ursa\_mekinda@yahoo.com](mailto:ursa_mekinda@yahoo.com))

Ana Levec (ana.levec@gmail.com)

Erasmus na FFUL, 2010/2011, opravljali 3. letnik LBM